Nedenfor finder du skabelon til brug for udfærdigelse af slettepolitik til din golfklub. Slettepolitikken bør kendes af alle, der får adgang til klubbens persondata, hvor de selv kan ændre i disse/disponere over disse. Det betyder, at slettepolitikken skal udleveres til alle ansatte samt frivillige (inkl. bestyrelsesmedlemmer), der ikke blot har kiggeadgang i klubbens it-systemer, men har mulighed for at ændre/rette/disponere over dataene.

Det er vigtigt at være opmærksom på, at der løbende skal følges op på, at klubbens slettepolitik overholdes af dem, der behandler data. Derfor bør klubben lave processer for, hvordan der løbende bliver erindret om, at der skal slettes data, og at det bliver dokumenteret, at man løbende sletter sine data. Såfremt klubben benytter RISMA systemet, kan denne opfølgning ske ved at oprette kontroller i systemet, så man automatisk bliver husket på, at nu er det tid til at få ryddet op i persondata, ligesom man derved vil have dokumentationen for, at det er sket.

Skabelonen nedenfor skal anvendes således, at alt tekst skal gennemlæses for at tjekke, om det skrevne også passer på jeres golfklub. Hvis ikke det passer, retter du teksten til, så det passer med forholdende i din klub. Alle tekster anført i skarpe parenteser og med kursiv *[xxx]* skal udfyldes/tilrettes af dig. Hvis den allerede foreslåede tekst er passende for din klub, fjerne du blot parentesen og fjerner kursiveringen af teksten. Hvis der er forhold, som er relevant i din klub, og som ikke er medtaget i skabelonen, tilføjer du naturligvis bare det nødvendige. I skabelonen er der lavet en kolonne med ”Vejledning”, for at guide dig på, hvilke overvejelser, der er relevante at gøre sig, når man fastsætter slettefristen. Når du er færdig med at lave din slettepolitik, kan denne kolonne slettes af politikken, hvis du vil have den ud.

\_\_\_\_\_\_\_

**Slettepolitik for *[indsæt golfklubbens navn]***

Gældende fra ***[indsæt dato]***

**Generelt**

Efter persondataforordningen skal personoplysninger slettes, når det ikke længere er nødvendigt at behandle oplysningerne for at opfylde det formål, som de er indsamlet til.

Formålet med denne slettepolitik er at fastsætte konkrete slettefrister for forskellige typer af personoplysninger, som *[indsæt golfklubbens navn]* har om henholdsvis medlemmer, ansatte og samarbejdspartnere.

Databeskyttelsesforordningen indeholder hverken minimums- eller maksimumsperioder for, hvor lang tid personoplysninger skal eller må opbevares. Det er op til den dataansvarlige at vurdere, hvad der er den korrekte periode, dog vil anden lovgivnings bestemmelser have betydning for denne vurdering, eksempelvis forældelseslovens regler, bogføringslovens regler o. lign.

**Hvordan skal oplysningerne slettes**

Når en slettefrist er indtrådt, skal de pågældende personoplysninger slettes fuldstændigt fra alle de medier og systemer, hvor de er lagret.

Sletningen skal ske på en måde, så persondataene ikke kan genskabes (sletning i systemer, makulering af papirer etc.).

Sletningen skal ske både hos klubben selv, men også hos eventuelle databehandlere og underleverandører.

Der skal løbende føres kontrol med, at sletningen rent faktisk er sket – både hos os selv og hos databehandlere/underleverandører.

**Oplysninger vedrørende ansættelse i *[indsæt golfklubbens navn]***

|  |  |  |
| --- | --- | --- |
| Kategori | *[Vejledning]* | *[indsæt golfklubbens navn*]’ssletteregel og begrundelse |
| Uopfordrede ansøgninger  | *[Må maksimalt gemmes 6 måneder efter at ansøgningen er modtaget med mindre, der indhentes samtykke fra ansøger til at gemme i længere tid.]*  | Slettes *[straks/3 mdr./6mdr. – såfremt der vælges mere end 6 måneder skal det begrundes, hvorfor dette er nødvendigt]* efter ansøgning er modtaget og vurderet om relevant eller ej. |
| Ansøgninger hvor der er givet afslag på grund af ansættelse af anden person | *[Må maksimalt gemmes 6 måneder efter at afslag er blevet meddelt til ansøgeren med mindre, der indhentes samtykke fra ansøger til at gemme ansøgningen.]* | Slettes *[3 mdr./6mdr. såfremt der vælges mere end 6 måneder skal det begrundes, hvorfor dette er nødvendigt]* efter afslag er meddelt. |
| Ansatte i *[indsæt golfklubbens navn]* | *[Oplysningerne må gemmes i 5 år fra udgangen af det år, hvor medarbejderen er fratrådt, med mindre der verserer retssag eller er sandsynlighed for, at retssag vil opstå. For sidstnævnte tilfælde må persondata gemmes 10 år efter, at retskravet er fastslået/skriftligt anerkendt.**Verserer der arbejdsskadesager eller vurderes der mulighed for, at en sådan kan opstå, må oplysninger gemmes ud fra, hvad der vurderes relevant i det konkrete tilfælde.]* | Slettes 5 år efter udgangen af det år, hvor medarbejderen er fratrådt med mindre konkrete omstændigheder gør det nødvendigt at gemme oplysningerne i længere tid. |

**Oplysninger vedrørende medlemmer i *[indsæt golfklubbens navn]***

|  |  |  |
| --- | --- | --- |
| Kategori | *[Vejledning]* | *[indsæt golfklubbens navn*]’ssletteregel og begrundelse |
| Medlemsoplysninger | *[Datatilsynets udgangspunkt er, at medlemsoplysninger må gemme 1 år fra medlemmet er udmeldt. Har golfklubben imidlertid andre grunde der gør, at man har behov for at gemme længere, er dette i orden så længe det anføres, hvad denne grund er. Eksempelvis kan man blive mødt med tilbagebetalingskrav i op til 3 år efter, at der er modtaget tilskud efter Folkeoplysningsloven. Modtager din klub således sådanne tilskud, er det relevant at gemme oplysningerne indtil fristen for tilbagebetalingskrav er udløbet.]* | Slettes *[xxx]* efter udgangen af det år, hvor medlemmet har meldt sig ud. Ovenstående frist er begrundet i *[eks. 1) (hvis 1 år er valgt) Datatilsynets vejledning om opbevaring af medlemsdata, eks. 2) (hvis 3 år er valgt) krav om dokumentation for medlemsantal i henhold til Folkeoplysningsloven, hvorefter tilbagebetalingskrav kan rejses i op til 3 år efter udbetaling, eks. 3 I beskriver selv, hvad I begrunder den valgte frist med]*  |

**Oplysninger vedrørende samarbejdspartnere med *[indsæt golfklubbens navn]***

|  |  |  |
| --- | --- | --- |
| Kategori | *[Vejledning]* | *[indsæt golfklubbens navn*]’ssletteregel og begrundelse |
| Samarbejdspartnere i form af *[beskriv hvem I tager med i denne kategori eksempelvis: pro, forpagter, sponsorer, andre?)]* | *[Der er ikke nogen generelle retningslinjer at læne sig op ad her, men krav udsprunget af kontrakter forældes efter 3 år, hvorfor denne frist vil være et godt argument.]* | Slettes *[3]* efter udgangen af det år, hvor aftale med samarbejdspartneren ophørte. Ovenstående frist er begrundet i *[at eventuelle erstatningskrav eller lignende vil være undergivet 3 års forældelse]*  |